
Forord

Dette er ei bok om Knut Arild Hareide og dei trettiseks dagane han kjempa sitt livs kamp for å vinne Kristeleg Folkeparti (KrF) i eit historisk skjebneval: Ja eller nei til regjeringssamarbeid med Arbeidarpartiet. Frå fredag 28. september 2018, då Hareide gav sitt råd til landsstyremøtet, til det ekstraordinære landsmøtet fredag 2. november pågjekk ein intens maktkamp i KrF. Det enda med at Knut Arild trekte seg som partileiar, fordi partiet ville gå i regjering med Framstegspartiet.

Eg som skriv, var politisk rådgjevar og Hareides næraste allierte i denne perioden. Eg vil fortelje kva som skjedde i kulissane i desse trettiseks dagane, og eg vil forsøke å få fram kva eg meiner stod på spel. Eg trur og håpar boka vil vere relevant også for dei mange som ikkje stod midt oppi striden, men som følgde med frå sidelinja, enten fordi dei ein gong hadde røysta KrF, eller berre fordi dei tykte dette var ei spennande og viktig tid i norsk politikk. For det var det.

Sjølv om det har vore vondt å skrive, har eg nærast kjent det som ei plikt å følge boka til mål. Eit bitte lite fleirtal i eit nokså lite parti bestemte kva regjering Norge skulle få. Ei så sentral hending i norsk politisk historie treng å bli betre belyst. Kanskje endå viktigare er likevel historia om kvifor retningsvalet skjedde, og kvifor det skjedde nett slik det gjorde.

Eg har vegra meg mykje for å skrive om den vonde striden. Du tør ikkje, har eg sagt til meg sjølv. Du orkar ikkje. Du vil ikkje. Det blir så mykje bråk. Folk kjem til å mislike deg. Du kjem ikkje til å oppnå noko som helst med å skrive ei sånn bok. Du har det ikkje i deg. Tvilen har servert meg alt dette på dagleg basis medan eg har skrive. Med gode grunnar. Det er berre det at eg har hatt endå betre grunnar til å skrive.

Nesten heilt sidan eg melde meg inn i Kristeleg Folkepartis Ungdom (KrFU) i 2008, har eg tidvis kjent meg som eit slags utskot, ein raritet. Folk eg har møtt utanfor KrFU, har møtt meg med eit venleg blikk, heilt til dei har forstått at eg er med i det der kristelege «folkepartiet». Då har blikket endra seg. Nokre har blitt flakkande. Andre har sett på meg som om eg er fanden sjølv, og egga opp til oppheita diskusjonar. Nokre har blitt heilt stille. Som om eg var ein eller annan spesiell og utryddingstruga variant av arten homo sapiens.

Det siste er kanskje heller ikkje så langt unna sanninga. Det er noko spesielt med KrF. Eit parti som har vore i krise så lenge eg har vore med i det, og som det har blitt meir eksotisk å stemme på for kvart år som har gått. Likevel har eg så ofte som eg har gidde – og det er faktisk ganske mange gonger – teke til å fortelje at «jo då, Kristeleg Folkeparti er kanskje eit litt gamalmodig og rart prosjekt, men du! Alt skal bli forandra. Snart».

Så har eg teke til å snakke om Knut Arild. Om nestekjærleiken. Om forvaltaransvaret, at vi har eit ansvar for å ta vare på menneske og miljø. Om menneskeverdet. Om draumen om eit opnare og breiare folkeparti. Om Knut Arild si modige deltaking i Pride-paraden, Kjell Magne Bondevik sin ikoniske sigar og Valgerd Svarstad Haugland som utan skam drakk vin i full offentlegheit og slik tydeleg signaliserte det ho også sa: Ein måtte ikkje vere kristen for å røyste KrF. Eg har fortalt om Kristeleg Folkeparti som den breie verdialliansen. Om stortingsvalet i 1997, den gongen KrF fekk 13,8 prosent av stemmene og Bondevik vart statsminister. Det er mogleg å kome dit igjen, har eg sagt. Fordi Hareide er annleis.

I 2013 vart eg leiar i KrFU. Størstedelen av tida frå 2016 til 2018 var eg Knut Arild sin næraste politiske rådgjevar. Ein periode budde familien min og eg til og med i underetasjen i Knut Arilds hus. Vi vart nære vener.

Og heile tida såg eg på han som partiets store håp: Kanskje, kanskje ville Knut Arild og KrF gjere noko så modig som ingen annan norsk politikar hadde gjort før dei? Føre partiet ut av den snevre borgarleg-sentrums-båsen og gjere partiet relevant for dagens Norge, dagens moderne veljarar. Eg trur svært mange i dette landet kunne ha ønskt seg eit parti som avviser den naturfiendtlege og sjellause materialismen, som forsvarar menneskeverd og solidaritet, også når det går ut over eiga pengebok.

I alle år har dette vore mi «go to»-historie i møte med dei flakkande blikka. Kall det gjerne ei håpsforteljing i møte med nye vener, medstudentar, familie og kollegaer. Og journalistar.

No er håpet sløkt.

Eg kjem aldri meir til å fortelje om alt eg håpar skal skje med Kristeleg Folkeparti. Eg kan aldri meir fortelje folk at eg er med fordi eg håpar noko skal skje.

Den 2. november 2018 tapte mi side i KrF vegvalet under det berømte landsmøtet på Gardermoen – eit tap som fekk dramatiske konsekvensar. Det fekk store direkte følger. Knut Arild gjekk av som partileiar. Eg vart arbeidslaus og illusjonslaus. Tusenvis av medlemer vart nok også temmeleg motlause. For ikkje å snakke om dei mange som melde seg inn i prosessen, og som no har meldt seg ut igjen. Også på lang sikt fekk partiet sitt retningsval store konsekvensar. KrF er kanskje for all tid solid plassert på høgre side i norsk politikk. Det endrar styrkeforholda i politikken fundamentalt. Det har fått, og vil få, store konsekvensar for korleis Norge blir styrt i åra som kjem.

Alle draumane mine gjekk i knas 2. november 2018.

Rett etter tapet gjekk eg rundt og fortalde vener og kjende at eg ikkje var bitter, det skal ein liksom ikkje vere. Men så ein dag stansa ein person meg og spurde: «Verkeleg ikkje? Kvifor er ikkje du bitter, du som har all grunn til å vere nettopp det?»

Så slutta eg å seie at eg ikkje var bitter, for eg var jo det. Eg er bitter som få. Du kan gjere mange ting når du er bitter. Som for eksempel å skrive ei bok. Det er ikkje sikkert det er så lurt. Men eg opplever at eg må gjere det.

Det finst dei som ikkje vil like denne boka, fordi dei stod på motsett side under retningsvalet i KrF. Men det finst òg folk som stod på same side som oss, som ikkje kjem til å like boka. Dei seier vi skal oppføre oss som gode taparar, ikkje vise med verken ansikt, kroppshaldning eller ytringar at vi tapte. Vi må tenke framover, seier dei. Tenke på alt det som skal skje. Kanskje ein dag kan vi overta partiet igjen? Som om det heile eigentleg berre er eit langt kortspel der det handlar om å ha pokerfjes så lenge som mogleg.

Eg kjøper ikkje denne måten å tenke på.

I tida etter 2. november 2018 kjende eg på eit mørke inni meg. Knut Arild sitt fall kjendest heilt eksistensielt. Eg opplevde det derfor ikkje som noka overdriving då Språkrådet kåra ordet skjebnelandsmøte til årets nyord. Det var eit ord som skildra hendingane godt, tenkte eg. Det handla om skjebnen til partiet mitt, og sjølvsagt om min eigen skjebne. Men det er større enn det: Sjølve grunnen til at det heile vart sparka i gang, grunnen til at Knut Arild Hareide nærast sette himmel og jord i rørsle for å endre norsk politikk, var ei oppleving av ei skjebnetid for den verda vi ser rundt oss.

Hareides fall er kanskje ikkje ein heilt presis tittel. Jo visst, han fall. Han fall som KrF-leiar. Han fall frå posisjonen sin. Men det var eit fall han på mange måtar kontrollerte sjølv. Han nærast stupte i det. Og etterpå kan ein gjerne reflektere over kven som fall for kva. For kor fallen er Knut Arild Hareide i dag, eigentleg?

Dette er mi historie. Eg prøver å halde den så ekte som råd er. Men som Knut Arild sin næraste rådgjevar er eg opplagt ingen objektiv forståsegpåar eller uhilda analytikar. Dette er eit partsinnlegg. Eg er ikkje og kan aldri vere objektiv. Eg var så til dei grader ein aktør i det som skjedde, og prøver heller ikkje å skjule det. Likevel prøver eg så langt det lar seg gjere, å sjå hendingane frå fleire utsiktspunkt enn mitt eige. Eg kjenner på ei slags plikt til å forstå motstandarane sitt syn og kva som låg bak også for dei. Historia eg fortel, er ikkje svart og kvit, men full av gråtonar.

Uansett kva eg tenker om hausten 2018 og dei trettiseks intense dagane der KrF avgjorde sitt retningsval, er det spørsmål ein ikkje kjem unna: Kva var det eigentleg som fekk Knut Arild til å satse heile sin politiske karriere på eitt kort – ja eller nei til samarbeid med Arbeidarpartiet? Kva var det han trudde på, som dreiv han dit? Og kva var det eigentleg som skjedde, framfor og ikkje minst bak kulissane, då han tapte sitt livs kamp?

Dette er for viktige spørsmål til at boka kan stå uskriven.

Manger på Radøy, 2019

